Smukke musikalske værker fremført af Den Danske Strygekvartet. Flamencodans med prisvindende spansk teater. Prisvindende kortfilm. Gudstjeneste i Kirkebussen. Og vandreture i skoven om natten til tonerne af jazzmusik. Programmet til årets Kulturmøde på Mors er alsidigt. Her er kultur langt mere end blot en roman, teaterforestilling eller koncert. Genrerne blandes, og dine sanser ægges og vækkes. Og udfordres. I fire forrygende dage på Mors. Hvor omkring 30.000 mennesker normalt plejer at mødes for at nyde og diskutere kultur. Bestil dine billetter på forhånd Sidste år blev Kulturmødet på Mors helt aflyst i sin fysiske form på grund af corona - dog erstattet af et mindre digitalt program. I år afholdes der fysiske arrangementer - men på grund af corona skal du i år booke billet til de arrangementer, du gerne vil opleve. Hver billet koster 30 kroner i administrationsgebyr. Du bestiller under hvert enkelte arrangement på programsiden. Der er en begrænsning på fire billetter pr. arrangement. Ved udsolgt annonceres ledige billetter løbende på en særskilt billetliste du kan tilmelde dig nederst på siden. Se øvrige vilkår for billetter her. Digitalt program - her er, hvad du kan glæde dig til Det digitale samtaleprogram sendes fra forskellige studier og Folkescenen på Mors - og livestreames direkte på www.kulturmoedet.dk den 19. og 20. august fra klokken 9-18. Efter live-udsendelsen er debatterne tilgængelige på hjemmesiden - så du kan nå at få det hele med. Temaerne er blandt andet genstart af kunst- og kulturlivet, kommuners rolle i kulturpolitikken, fremtidens medielandskab og kunstens potentiale i en bæredygtig fremtid. I 2022 afholdes Kulturmødet på Mors fra 25.-27. august.

Opsummering:
Årets program byder på både en række kunstoplevelser og et digitalt samtaleprogram, når Kulturmødet afvikles 19.-22. august.